
СЛОЎНІКАВЫЯ ПРАКТЫКАВАННІ 

ЯК АДНА З КРЫНІЦ ПАЗНАННЯ РОДНАЙ МОВЫ

Сістэмна-функцыянальны, камунікатыўна-дзейнасны і лінгвакультуралагічны падыходы пры выкладанні беларускай мовы вызначаюць розную методыку падачы вучэбнага матэрыялу. Значнае месца ў працы настаўніка-славесніка ў гэтай сувязі займаюць практыкаванні, пабудаваныя на выкарыстанні тых ці іншых відаў слоўнікаў і лексікаграфічных даведнікаў. Менавіта слоўнікі з’яўляюцца найпершай скарбніцай лексічнага багацця мовы, дапамагаюць атрымаць неабходныя веды ў галіне фанетыкі, лексікі, фразеалогіі, словаўтварэння, граматыкі і стылістыкі, у адзінстве з падручнікамі і вучэбна-метадычнымі дапаможнікамі рознага прызначэння дазваляюць сфарміраваць у навучэнцаў трывалыя навыкі літаратурнага вымаўлення і правапісу. 

Як вядома, з 1 верасня 2010 года пачынаюць дзейнічаць новыя правілы беларускай арфаграфіі і пунктуацыі, уведзеныя ў дзеянне ў адпаведнасці з Законам Рэспублікі Беларусь “Аб Правілах беларускай арфаграфіі і пунктуацыі”, прынятым Палатай прадстаўнікоў Нацыянальнага сходу Рэспублікі Беларусь 28 чэрвеня 2008 года і падпісаным Прэзідэнтам Рэспублікі Беларусь 23 ліпеня  2008 г. На працягу пераходнага перыяду па рэалізацыі палажэнняў Закона (з верасня 2010 г. па жнівень 2013 г.) настаўнікам, метадыстам, навукоўцам неабходна будзе правесці сур’ёзную працу па стабілізацыі правапісных нормаў сучаснай беларускай літаратурнай мовы, тым самым стварыць умовы для захавання адзінага моўнага рэжыму ў школьным навучанні і сродках масавай інфармацыі. Асновай для гэтай работы павінны стаць новыя слоўнікі і даведнікі, метадычныя распрацоўкі, вучэбныя дапаможнікі, зборнікі дыдактычных матэрыялаў і інш. Трохгадовы тэрмін увядзення ў дзеянне Закона, несумненна, выявіць і некаторыя вузкія месцы ў правапісе асобных слоў і словаформ, дазволіць у выніку ўнесці неабходныя карэктывы ў практыку выкарыстання новых правіл беларускай арфаграфіі і пунктуацыі.


“Слоўнік сучаснай беларускай мовы” У. Завальнюка, М. Прыгодзіча і В. Раманцэвіч (Мінск: Народная асвета, 2009) падрыхтаваны з улікам новых правіл беларускай арфаграфіі і пунктуацыі і прызначаны найперш настаўнікам і метадыстам, школьнікам і студэнтам, якія будуць у сваёй працы і вучобе кіравацца новымі арфаграфічнымі і пунктуацыйнымі палажэннямі. Прапануемыя практыкаванні, пабудаваныя на аснове гэтага слоўніка, могуць быць выкарыстаны як непасрэдны матэрыял для настаўніка пры правядзенні тых ці іншых урокаў, дапамогуць навучэнцу правільна адказаць на пастаўленыя пытанні і прапанаваныя заданні па розных раздзелах вучэбнага курса беларускай мовы. Асобныя заданні, спадзяемся, выклічуць зацікаўленасць у далейшым вывучэнні і ўдасканальванні вуснага маўлення і правільнага напісання, падкажуць шлях да пазнання таямніц роднага слова. 

Заўвага. Па тэхнічных прычынах у “Слоўніку сучаснай беларускай мовы” памылкова надрукаваны словы дэзынфармаваць і дэзынфіцыраваны з літарай і замест ы (с. 111). Аўтары прыносяць свае прабачэнні карыстальнікам слоўніка.
